Á FHS eru kravdar lærugreinir og vallærugreinir. Fleiri av lærugreinum kennir tú frá fólkaskúlanum so sum føroyskt, enskt, týskt og støddfrøði. Tó eru lærugreinirnar á einum hægri støði enn í fólkaskúlanum. Aðrar lærugreinir kennir tú kanska ikki, serliga tá tað snýr seg um tær vinnubúskaparligu: virkisbúskap, sølubúskap og altjóða búskap. Lestrarvegleiðingin á skúlanum kann hjálpa tær við góðum ráðum, fyri at tú kanst velja so rætt fyri teg sum gjørligt og fáa sum mest burturúr at ganga á FHS. Niðanfyri eru uppskot um hvørjir lærugreinir, tú kanst velja, um tú ynskir at arbeiða aftan á lokna FHS útbúgving og/ella at stovna egið virki, fáa tær yrkisútbúgving við 3 ára lærutíd ella halda fram á 2. ári á búskaparbreytini og blíva búskaparstudentur. At arbeiða og/ella stovna egið virkið Hevur tú hug at stovna egið virki seinni í lívinum, kundi tú valt Innovatión C og støddfrøði C ella D. Hevur tú enn ikki tikið støðu um, hvat tú fer at gera aftan á FHS, er tað eisini skilagott at velja støddfrøði C og eina lærugrein afturat, sum tú heldur, at tú fert at hava áhuga fyri. Yrkisútbúgving við 3 ára lærutíð Er tað lærupláss innan smásølu-ella skrivstovuyrkið, tú ynskir tær, kanst tú velja millum støddfrøði D, støddfrøði C og visuella marknaðarførslu/dekorasjón C. Bæði sum handils- og skrivstovulærlingur er sera hent at duga onnur mál afturat føroyskum, donskum og enskum. Tú hevur eisini møguleika at velja týskt C ella spanskt D. Búskaparstudentur Ætlar tú tær at halda fram á 2. ári á Búskaparbreytini í Gymnasialu yrkisútbúgvingini, skalt tú velja støddfrøði C, sum er grundarlagið undir fleiri lærugreinum, sum t. d. støddfrøði B og A, virkisbúskapi B og A, sølubúskapi B og A og altjóða búskapi B og A. Tað er ein treyt, at tú hevur havt støddfrøði C á FHS og at tú tekur Ítrótt og heilsa C, áðrenn tú kanst fáa prógv sum búskaparstudentur. Talvan niðanfyri vísir tær kravdu lærugreinirnar við gulum og vallærugeinir við bláum og samskipan av lærugreinunum á FHS og 2. og 3. árið á Búskaparbreytini. Skipanin av lærugreinum kann vera hendan: